text: 50 mand kæmper med storbrand
  25 februar 2018 kl. 17.30
  Lige nu kæmper 50 brandmænd med at slukke en brand på lossepladsen ved Aabenraa. Der er gået ild i en del plastik og flamingo.
  En større brand på lossepladsen i Sdr. Hostrup syd for Aabenraa er brudt ud søndag eftermiddag. Branden er brudt ud på Aabenraa Kommunes deponi på Flensborgvej.
  Det er ifølge TV SYDs oplysninger plastik og flamingo, der brænder og udvikler kraftig røg. Branden skulle være under kontrol og er ikke til fare for de omkringboende.
  Brand og Redning Sønderjylland har sendt 50 mand afsted til at bekæmpe branden. Derudover er lossepladsens personale på stedet og betjener to maskiner. 
  Der frarådes at komme for tæt på branden.
  Brand og Redning Sønderjylland forventer, at indsatsen vil vare en del timer endnu.
  
  